ഷര്ദുല് താക്കൂര് മാന് ഓഫ് ദ മാച്ച് അര്ഹിച്ചിരുന്നു: രോഹിത് ശര്മ ഓവല് ടെസ്റ്റില് ഇന്ത്യയുടെ ചരിത്രവിജയത്തിന്റെ ക്രെഡിറ്റ് ഓള്റൗണ്ടര് ഷര്ദുല് താക്കൂറിന് നല്കുകയാണ് കളിയിലെ താരമായി തിരഞ്ഞെടുക്കപ്പെട്ട രോഹിത് ശര്മ. മാന് ഓഫ് ദ മാച്ച് പുരസ്കാരം താക്കൂര് അര്ഹിച്ചിരുന്നുവെന്ന് രോഹിത് പറഞ്ഞു. മത്സരത്തിനുശേഷം ബിസിസിഐ ടിവിയോടായിരുന്നു താരത്തിന്റെ പ്രതികരണം.കളി ജയിച്ചതില് ഷര്ദുലിന്റെ പ്രകടനത്തിനും പങ്കുണ്ട്. സത്യസന്ധമായി പറഞ്ഞാല് അദ്ദേഹം നടത്തിയ പ്രകടനത്തിന് മാന് ഓഫ് ദ മാച്ചും അര്ഹിച്ചിരുന്നു. ഇംഗ്ലണ്ട് വിക്കറ്റ് നഷ്ടമില്ലാതെ നൂറില്നില്ക്കെയാണ് ഷര്ദുല് നിര്ണായകമായ ബ്രേക് ത്രൂ നല്കിയത്. ആ നിര്ണായക ബ്രേക് ത്രൂവും ജോ റൂട്ടിന്റെ വിക്കറ്റവും വളരെ പ്രധാനമായിരുന്നു. അവന് വന്നു, വിക്കറ്റെടുക്കുകയും ചെയ്തുരോഹിത് പറഞ്ഞു. ഷര്ദുലിന്റെ ബാറ്റിങ് എങ്ങനെ നമ്മള് മറക്കും? ഒന്നാം ഇന്നിങ്സില് നേടിയ 31 പന്തിലെ 50 റണ്സ് തന്നെ എല്ലാം പറയുന്നുണ്ട്. സ്വന്തം ബാറ്റിങ്ങിനെ ഇഷ്ടപ്പെടുന്നുണ്ട് ഷര്ദുല്. അതിനുവേണ്ടി നന്നായി അധ്വാനിക്കുകയും ചെയ്തിട്ടുണ്ട്. വര്ഷങ്ങളായി ഞാനിത് കാണുന്നതാണ്. ബാറ്റ് ചെയ്യാനാകുമെന്നും കളിയുടെ ഗതിമാറ്റുന്ന ഇന്നിങ്സ് കളിക്കാനാകുമെന്നും തെളിയിക്കണമെന്നുണ്ടായിരുന്നു അദ്ദേഹത്തിന്. ശരിയാണ്, എനിക്കാണ് മാന് ഓഫ് ദ മാച്ച് കിട്ടിയത്. പക്ഷെ, ഷര്ദുലും അതിന്റെ ഭാഗമാകേണ്ടിയിരുന്നുവെന്നാണ് ഞാന് ശരിക്കും കരുതുന്നത്രോഹിത് കൂട്ടിച്ചേര്ത്തു.